Shri-Lankada o‘smir prezidentning saytini buzib, bitiruv imtihonlarini ko‘chirishni talab qildi

Shri-Lankada istiqomat qiluvchi 17 yoshli o‘smir prezident saytiga daxl qilib, u orqali bitiruv imtihonlarini ko‘chirishni so‘ragani bois hibsga olindi. Bu haqda TJournal xabar bermoqda.

Politsiya vakillarining bildirishicha, ular xakerlik hujumini kuzatib, u Kadugannava shahridan tashkil qilinganini aniqlagan. Ushbu shaharda istiqomat qiluvchi 17 yoshli maktab o‘quvchisi hujumda ayblanib qo‘lga olindi.
O‘smir prezident saytiga kirib, uning bosh sahifasini imtihonni ko‘chirishga chaqiriq bilan almashtirib qo‘ydi. Bunga sabab, uning aytishicha, imtihonlarning mahalliy Yangi yilga to‘g‘ri kelishidir. Bu qilmishlari uchun nomi keltirilmayotgan o‘quvchi 300 ming rupiya (2 ming dollar) jarimaga tortilishi mumkin.
Hujum uchun javobgarlikni “Shri-Lanka yoshlari” deb atalgan guruh o‘z zimmasiga oldi.